તમામ લોકો ટીવી, ફિલ્મ, હરવા-ફરવા, ખાવાપીવા ને ખરીદી-મેળાવડાઓ પાછળ પુષ્કળ સમય આપી દે છે પણ સો-દોઢસો પાનાનું પુસ્તક વાંચવાનો તેની પાસે સમય નથી હોતો. આથી ઊલટું, ‘મને પણ તમારા જેવો જ શોખ છે’ એવું કહીને સંતોષ લેનાર વ્યક્તિઓ હોય છે જે ક્યારેક ઘરે આવે અને વાત નીકળે તો આપણી પાસેથી કોઈક સારું પુસ્તક કે કોઈ અદ્દભુત ગેરહિન્દી ફિલ્મની કે શાસ્ત્રીય સંગીતની સીડી-ડીવીડી માંગીને લઈ જાય છે પણ તેમાંથી પણ મોટા ભાગનાને તમે બે મહિને પણ પૂછપરછ કરો તો જાણવા મળે કે તે વાંચવા-જોવાનો સમય જ તેઓ નથી કાઢી શક્યા. મતલબ કે તમને સારું દેખાડવા પુસ્તક કે ડીવીડી તેઓ લઈ તો ગયા પણ વાસ્તવમાં તેમની એમાં બહુ ઊંડી રુચિ હતી જ નહીં. શક્ય છે કે આ જ ગાળા દરમ્યાન આ મિત્રોએ ઉપર જણાવ્યા મુજબના બીજા સામાજિક મેળાવડાઓમાં કે હોટલ-સિનેમામાં સારો એવો સમય ફાળવ્યો હોય.